勸酒寄元九
作者：白居易
朝代：唐

paragraphs: 薤葉有朝露，槿枝無宿花。
君今亦如此，促促生有涯。
既不逐禪僧，林下學楞伽。
又不隨道士，山中鍊丹砂。
百年夜分半，一歲春無多。
何不飲美酒？胡然自悲嗟。
俗號銷愁藥，神速無以加。
一杯驅世慮，兩杯反天和。
三杯即酩酊，或笑任狂歌。
陶陶復兀兀，吾孰知其他。
況在名利途，平生有風波。
深心藏陷穽，巧言織網羅。
舉目非不見，不醉欲如何。